Sandra Lied Haga

**Sandra Lied Haga** (født 1994) er en norsk cellist.  Hun har vunnet en rekke nasjonale og internasjonale musikkonkurranser og debuterte i Wigmore Hall i London 12 år gammel.

## Biografi
Haga vokste opp på Blommenholm i Bærum som den yngste i en søskenflokk på fire. Tre år gammel begynte hun å spille cello på Bærum kommunale musikkskole. Siden det ikke fantes en cello som var liten nok for henne måtte hun i begynnelsen spille på en bratsj med lang pigg. Året etter begynte hun på Barratt Due Musikkinstitutt, og fem år gammel kom hun inn på talentskolen ved Barratt Due som den yngste noen sinne. Ved Barratt Due fikk hun Tove Sinding-Larsen og Ole Eirik Ree som cello-lærere. I tillegg fikk hun undervisning av Alf Richard Kraggerud, som er en av Nordens mest anerkjente fiolinpedagoger og talentutviklere. 

Ti år gammel (2004) vant Haga sin første internasjonale musikkonkurranse da hun tok førsteplassen i *Tallinn Young Musician Competition* i Estland. Året etter vant hun førsteprisen og «Grand Laureate Prize» i *Heran International Cello Competition* i Tsjekkia. Senere har hun tatt ytterligere to internasjonale førstepriser i tillegg til en rekke norske og europeiske priser, inkludert Equinors prestisjetunge klassiske musikkpris.

Som tolvåring debuterte hun i Wigmore Hall i London. Femten år gammel (2009) begynte hun å studere med Truls Mørk ved Norges musikkhøgskole parallelt med studiene ved talentskolen. Fra 2014 studerte hun i tillegg med Lars Anders Tomter. Studieåret 2015/2016 tilbrakte hun i Berlin ved det nyopprettede Barenboim-akademiet i Berlin, der hun tok et ettårig diplomprogram med Frans Helmerson som lærer. Deretter fortsatte hun som masterstudent ved Norges musikkhøgskole med Thorleif Tedéen som lærer.

Etter debutkonserten i Wigmore Hall i London har Haga holdt konserter over hele Europa, i Jordan, Japan og i USA. Hun har vært solist med en rekke orkestre, under dirigenter som Thomas Søndergård, James Gaffigan, Marios Papadopoulos, Rodolfo Saglimbeni, Ari Rasilainen, Juanjo Mena, Joana Carneiro, Sergej Krylov, Shao-Chia Lü, Can Okan og Terje Mikkelsen, og har opptrådt i store konsertsaler over hele verden, som Londons Royal Albert Hall, Carnegie Hall, Moskva Konservatoriets Store Sal, St. Petersburg Philharmonia, Londons Wigmore Hall, Atheneum Bucuresti, Salzburg Festspielhaus, Tivoli Vredenburg, Philharmonic Hall of Vilnius blant mange andre. Hun har også deltatt på en rekke store internasjonale festivaler, som Salzburg Festspiele, Utrecht Festival, Moritzburg Festival, Sommets Musicaux de Gstaad, Heidelberger Frühling, Weilburg Schloss Festspiele, Verbier Festival og Pärnu Music Festival. I tillegg gjester hun regelmessig de store festivalene i Skandinavia.  

Høydepunkt så langt i karrieren inkluderer Brahms Dobbelkonsert for fiolin og cello med Maxim Vengerov i Royal Albert Hall, Istanbul og Eskisehir i 2023, og hennes debut i Carnegie Hall i 2024, i deres egen konsert-serie Carnegie Hall Presents.  

For det norske TV-publikummet er hun kjent blant annet fra programmet *[[Meisterklasse (TV-serie)|Meisterklasse]] *der hun hadde Truls Mørk som sin veileder, og fra musikkonkurransen * [[Virtuos (musikkonkurranse) |Virtuos]]*, hvor hun var i finalen to ganger; i 2010 og i 2012.

Haga spiller på en cello laget av Joannes Florenus Guidantus i 1730, utlånt av Dextra Musica.

## Priser og utmerkelser
* Vinner av Equinors millionstipend for klassisk musikk (2019)
* Nominert til Spellemannprisen 2020 i klassen klassisk for albumet *Sandra Lied Haga*
* Vinner av Ungdommens Musikkmesterskap og Sparre-Olsen-konkurransen åtte ganger
* 1. pris og Virtuos-prisen i *Young Musician* i Tallinn (2004)
* 1. pris, Æresprisen, Bährenreiterprisen og EMCY-prisen i *Heran International Cello Competition* i Tsjekkia (2005)
* Ånun Rejs minnepris (2005)
* EMCY Art for Music Prize (2010)
* Laureate og vinner av *The International Chance Music Festival* i Moskva (2013)
* 1. pris i *Padova International Music Competition* i Padova (2014)
* En av 25 finalister i Tsjajkovskij-konkurransen i Moskva (2015 og 2019)
* De unges Lindemanpris (2017)

## Referanser


## Eksterne lenker
* 
* 
*